Betjente og jurister i landets politikredse får ekstra meget at se til de kommende par dage.

Ikke nødvendigvis fordi borgerne begår mere kriminalitet, men fordi politikerne har udstyret dem med ny hastelovgivning, de skal sættes ind i.

Senest har et flertal i Folketinget her til middag vedtaget markante strafskærpelser for kriminalitet, der er begået i forbindelse med udbruddet af coronavirus.

Nu risikerer håndsprit-tyve, der stjæler fra eksempelvis et apotek eller et hospital, at få en fængselsstraf. Undtaget er dog nogle mindre grelle situationer.

I lovarbejdet er det blevet tilføjet, at sundhedsfagligt personale, der tager en mindre mængde håndsprit med hjem efter arbejde, nu i udgangspunktet kan forvente en bøde på 1.000 kroner mod tidligere 500 kroner.

Også straffen for bedrageri, underslæb, mandatsvig, skyldnersvig, chikane mod offentlige myndigheder og maskeringsforbuddet er hævet til det dobbelte, hvis det har relation til den nuværende situation.

Læs også : De første bøder for at samles over 10 i det fri er uddelt: Unge straffet for møde i parkeringshus

Snyd med hjælpepakker koster kassen

Der vanker også store bøder til virksomheder, der snyder og bedrager i disse tider. Flertallet i Folketinget har hævet straffen til det firedobbelte, hvis en virksomhed snyder med de hjælpepakker, som Folketinget har vedtaget.

Derudover har Folketinget givet politiet mandat til at bremse og lukke hjemmesider, der snyder med salg af værnemidler. Allerede i sidste uge fik politiet for eksempel lukket to hjemmesider, hvor nogen havde forsøgt at misbruge en kendt virksomheds navn og udgav sig for at sælge mundbind.